Restoran Drago's iz New Orleansa dobitnik nagrade Američke udruge vlasnika restorana
Obitelj Cvitanovich servirala je za vrijeme humanitarne krize uzrokovane uraganom Katrina, svaki dan, besplatno, po tri pol tisuće porc
Restoran 'Kod Drage' iz New Orleansa, u vlasništvu hrvatske obitelji Cvitanovich, dobitnik je ovogodišnje nagrade Američke udruge restorana. Tim povodom za našu rubriku Američko-hrvatske veze Damir Bebić razgovarao je sa suvlasnicom Klarom Cvitanovich. Restoran Drago’s odnosno 'Kod Drage' odavno je poznat gurmanima u području New Orleansa po svojim kamenicama i drugim ribljim specijalitetima. No ono što je obitelj Cvitanovich učinila neposredno nakon prošlogodišnjeg uragana Katrina privuklo je pozornost šire američke javnosti. Budući da poplavne vode nisu uništile restoran, Tommy Cvitanović, njegova majka Klara i drugi uposlenici ubrzo su počeli kuhati za radnike koji su pokušavali obnoviti srušeni zaštitni zid preko kojeg je prodirala voda. Kako nam kaže Klara Cvitanović to je bio tek početak: "Riječ o toploj hrani se proširila. Ne zato što su ljudi htjeli imati hranu koja je besplatna niti zato što je bila dobra. Naprosto nije bilo hrane nigdje, ništa se nije moglo naći, ništa se nije moglo dobiti. Mi smo bili spremni da ćemo vikend prije uragana poslužiti najmanje četiri tisuće ljudi i naši zamrzivači i hladnjaci bili su puni hrane koja je još uvijek bila dobra. Imali smo generatore koji su nam davali struju za zamrzivače kako se hrana ne bi pokvarila. Nakon pet šest dana red u restoranu bio je između dvije i pol do tri i pol tisuće ljudi." Procjenjuje se da su u restoranu 'Kod Drage' servirali i do tri pol tisuće porcija dnevno za policiju, vatrogasce, nacionalnu gardu i građane New Orleansa. Ukupna vrijednost u hrani i drugim donacijama restorana lokalnoj zajednici procjenjuje se na oko pola milijuna dolara. Akcija je potrajala osam tjedana, a kad je u restoranu ponestalo zaliha hrane u opskrbu su se uključili drugi vlasnici restorana i veće distributerske tvrtke. Naravno, to je donijelo velik publicitet restoranu tako da danas u restoran često navraćaju osobe iz showbiznisa. "Naš restoran svaku noć je pun. Ljudi čekaju petkom i subotom po sat- sat i pol da bi dobili stol. I puno nam dolazi ljudi iz showbiznisa, pa naši drugi gosti misle da bi mogli vidjeti Brada Pitta ili Angelinu Jolie, Roberta Lowea. To nam je isto tako povećalo biznis. Brad Pitt je bio kod nas tri- četiri puta od srpnja jer on pomaže s obnovom New Orleansa. On je izjavio da bi po čitav dan mogao jesti naše kamenice sa žara. One se otvore, stave na grill, polijevaju s uljem, maslom i češnjakom i serviraju tople" - kaže Klara Cvitanovich. Obitelj Cvitanović pretrpjela je veliku materijalnu štetu u Katrini. Tijekom uragana sklonili su se u Baton Rouge, a čim se cesta otvorila vratili su se u New Orleans. Klara Cvitanović kaže da je jedan dio njene kuće uništen u poplavi no ipak se moglo živjeti. Kuća njenog sina i suvlasnika restorana Tommya Cvitanovića potpuno je uništena i trenutno se gradi, a u procesu obnove je i kuća njenog drugog sina Jerrya. Klara Cvitanović, koja je podrijetlom iz Dubrovnika, kaže da je jako počašćena nagradom Američke udruge restorana koja im je dodijeljena na svečanosti u Washingtonu. Restoran upošljava preko 120 ljudi, a gospođa Cvitanović naglašava da je ponosna na svoje radnike koji su utkali svoj rad i napor u ovo vrijedno priznanje.